पहली बार स्टील का उत्पादन 102 मिलियन टन हुआ है। यानी हम 3 अंकों में पहुंचे हैं। जो कि चार साल पहले 81 मिलियन टन था। यानी पिछले चार साल में मंदी के बावजूद 30 मिलियन टन उत्पादन बढ़ा है। इस दौरान निर्यात 132 फीसदी बढ़ा है। वहीं, आयात में 38 फीसदी की गिरावट आई है। इसी तरह स्टील उत्पादन क्षमता भी 102 मिलियन टन से बढ़कर 134 मिलियन टन तक पहुंच गई है। स्टील की सबसे ज्यादा खपत कंस्ट्रक्शन सेक्टर में होती है, जिसकी कुल खपत में 40 फीसदी हिस्सेदारी है। पिछले दो साल में सबसे तेजी से खपत इन्‍फ्रास्ट्रक्चर सेक्टर और रेलवे में बढ़ी है। जिसकी वजह इन सेक्टर में बजट आवंटन बढ़ना रहा है। पिछले साल इन्‍फ्रास्ट्रक्चर सेक्टर के लिए बजट में चार लाख करोड़ का आवंटन किया गया, जबकि मौजूदा साल में 5.96 लाख करोड़ रुपये का आवंटन हुआ है, जिससे स्टील की खपत में तेजी आई है। दूसरी प्रमुख मांग रेलवे से आई है। आज से दो साल पहले तक हम रेलवे को 6-6.5 लाख टन स्टील की आपूर्ति करते थे, जो कि पिछले साल 30 फीसदी बढ़कर 9.2 लाख टन हो गया। वहीं, मौजूदा साल में हम 14 लाख टन स्टील की आपूर्ति करेंगे। पिछले चार साल के दौरान प्रति व्यक्ति स्टील की खपत 57 किलोग्राम से बढ़कर 68 किलोग्राम हो गई है।